Nina Simone, 'Mlada, nadarena, crna'
Nadarena, školovana pijanistica postala je i pjevačica kad joj je to postavljeno kao uvjet za posao, odlučivši da će pokušati imitirati
U slijedećih nekoliko minuta – riječju i glazbom o pjevačici i skladateljici čija je pjesma svojedobno bila proglašena nacionalnom pjesmom crnaca u Americi. Možete li po glasu prepoznati o kome je riječ? Nina Simone autorica je i izvođač pjesme koju ste upravo čuli, naslovljene 'Mlada, nadarena i crna'. Šezdesetih godina prošlog stoljeća, jedna od najvećih skupina za crnačka građanska prava proglasila ju je nacionalnom pjesmom crnaca u Americi. Bila je čisto mala kada je zamijećena njezina glazbena nadarenost. Na klaviru je mogla izvoditi pjesmice kad su joj bile tri godine. Učila je slušajući i potom tražeći odgovarajuću tipku na klaviru. U knjizi o svom životu, Nina Simone je napisala da je sve što joj se događalo u životu kao djetetu imalo veze s glazbom. Jedno od prvih sjećanja bilo joj je ono majke kako pjeva ... majke koja je uvijek po kući pjevala kršćanske napjeve. Taj se utjecaj kasnije čuo na snimci „If You Pray Right“, s albuma „Baltimore“. Nina Simone se rodila kao Eunice Kathleen Waymon, 1933., u južnjačkom gradiću Tryon, u Sjevernoj Karolini. Roditelji su joj tada bili dobro stojeći, vlasnici nekoliko lokalnih biznisa. Međutim, teška ekonomska vremena pogodila su i njih teško – obitelj se selila u sve manje kuće kako im se prihod smanjivao. Eunicine satove klavira plaćali su mnogi ljudi u gradu. S jedanaest godina, ona im je održala prvi koncert u gradskoj vijećnici. Tada je, kako je kasnije rekla, po prvi puta rasizam za nju postao stvaran: jedna je bjelačka obitelj maknula njezine roditelje iz prvog reda. No, ona je ustala i rekla da koncerta neće biti ako se njezine roditelje ne vrati na njihova mjesta. Bili su vraćeni i koncert je održan. Jednako kao tada, mnogo puta kasnije je ustajala i dizala glas protiv načina na koje se tretiralo crnce. Maturirala je srednju školu kao najbolja učenica te generacije i preselila se u New York, gdje je dobila plaćenu školarinu za jednu godinu u slavnoj glazbenoj školi Juilliard. Nakon te prve godine, sama se morala uzdržavati. Neko je vrijeme radila kao klavirska pratnja za one koji su studirali pjevanje. A onda je saznala da se za ljetne poslove u Atlantic Cityju plaća puno bolje. Dobila je posao da svira klavir u jednom baru, ali je drugi dan od nje traženo da i pjeva. Nikad dotad nije javno zapjevala. Kasnije je rekla da je odlučila pokušati zvučati kao Billie Holiday ... i dobila posao. I postala Nina Simone jer nije htjela da joj roditelji saznaju što radi. Kasnije je i sama snimila brojne pjesme koje su postale slavne zahvaljujući Billie Holiday. Nina Simone je bila vrlo aktivna u pokretu za građanska prava crnaca, šezdesetih godina prošlog stoljeća. Sjedinjene Države napustila je 1973. jer je – kako je kazala – bila gnjevna zbog tretmana crnaca u Americi. Živjela je na Karibima i u Africi prije nego što se nastanila za stalno u Francuskoj. Tamo je i umrla u dobi od 72 godine, 2003. Jedna od njezinih najpopularnijih skladbi bila je „I Put A Spell On You“. Isti je naslov uzela i za knjigu u kojoj je opisala svoj život, objavljenu 1992.